  Виталий Пронин Мувӧйлэн, манетлэн дунъёссы вошъяськемен валче улосъёс азе курон пуктэмын бюджетъёссэс одӥг арлы гинэ чакланы, но прогноз дасяно азьвыл сямен ик - 3 арлы. 2016-тӥ-2018-тӥ аръёслы чаклам ужпумъёсын тодматӥз экономикая министр Михаил Зайцев:- Матысь 2 ар куспын улосамы вуз поттонэз 0,3 процентысен 1,4 процентозь ӝутоно. Инфляция 7-6 процент пала возиськоз. Сиён-юонлы дунъёс огъя Россиынлэсь вылӥынгес луозы, озьы ке но калыклэн доходэз йылоз - 1 процентысен 2,9 процентозь. 2016-тӥ арын тужгес но бадӟым саклык висъяськоз экономикаын кылдэм секыт югдурысь потонлы, соин ик шуак ӝутскон сярысь веранэз ӧвӧл.Нош кыӵе лыдпусъёс чакламын вуоно арлы бюджетлэн проектаз? Та пумысен ивортӥз коньдон ужпумъёсъя министр Станислав Евдокимов:- Доход люкетэз чакламын 52 миллиард 879 миллион манет, расходъёс - 57 миллиард 286 миллион, дефицит - 4 миллиард 400 миллион. Азьвыл аръёсы сямен ик, таяз радэ но расходъёс пӧлысь 64 процентэз чакламын социальной удыслы. Огъя учконо ке, экономикалы инъет кылдытӥсь удысъёслы уксё люкылыны тыршимы туэ мындагес ик, мукетъёсызъя амалтэк кулэстоно луиз. Федерал бюджетэз Кун Думаын нырысетӥ лыдӟонэн эскерозы 13-тӥ ноябре. Та бӧрсьы асьме проектэ но воштонъёс пыртоно луоз на.Депутатъёс юазы: федерал парламентын Удмуртилэсь нуналъёссэ ортчытон пайдаен берытскоз-а? Станислав Евдокимов валэктэмъя, берыктонтэм вылысь уксё висъяны чакламын 2017-тӥ ар пумозь - 5 миллиард 700 миллион манет пала. Кун Кенешлэн Тӧроез Владимир Невоструев пусйиз: та лыдпус воштӥськоз ай федерал бюджетэз юнматэм бере. Оскиськом, матысь дыре ик федерал бюджетысь кӧня ке ке но юрттэт вуоз ни, пусйиз со.Бюджетъя, вытъёсъя но коньдон ужпумъёсъя ялан ужась комиссилэн кивалтӥсез Софья Широбокова элькун бюджетлэн проектэзлы таӵе дунъет сётӥз:- 2016-тӥ арлы бюджетлэн проектэз чурыт куронъёсъя дасямын, уксёез шыръяны тыршыса. Вуоно ар, туэез сямен ик, капчи уз лу. Асьме азьын сылӥсь ужпум - бюджетысь котькуд манет элькунмылы пайдаен берытскыны кулэ.2016-тӥ арлы бюджетлэсь проектсэ депутатъёс нырысетӥ лыдӟонэн эскерозы вуонояз сессиын - 24-тӥ ноябре. Но солэсь азьвыл проектэз учкозы парламентысь ялан ужась комиссиосын но Правительстволэн, Кун Кенешлэн Президиумъёсазы.Елена Никитина  